Mikil aukning hefur orðið á svokallaðri ,,rauðri ferðamennsku" í Kína í tengslum við 100 ára afmæli kommúnistaflokksins. Kínverjar ferðast til staða sem tengdir eru sögu flokksins, margir þessara ferðamanna eru fólk á eftirlaunum.
Um tíundi hluti ferðaþjónustunnar í Kína tengist hinni svokölluðu rauðu ferðamennsku að því er ferðamálaráðuneytið í Peking segir. Yfirvöld hafa hvatt landsmenn til að heimsækja staði sem tengjast lykilatburðum í sögu kínverska kommúnistaflokksins.
Þetta var eftirlaunaþeginn Xuan, félagi í kommúnistaflokknum, sem sagði í viðtali við sænska ríkisútvarpið að hann hefði orðið hrærður þegar hann stóð fyrir framan styttu af Maó-tse-tung. Maó var formaður flokksins í áratugi og helsti byltingarleiðtogi Kína. Styttan er þar sem flokkurinn hafði bækistöðvar í Jenan á fjórða og fimmta áratug síðustu aldar. Ósjaldan hljómar Austrið er rautt.
Söngurinn var nánast eins og þjóðsöngur Kína í menningarbyltingunni sem Maó hratt af stað árið 1966. Breska tímaritið Economist segir í umfjöllun um rauðu ferðamennskuna að núverandi leiðtogar kínverska kommúnistaflokksins vilji ekki að sagan sé skoðuð með gagnrýnum augum og umræða um skelfilegar afleiðingar menningarbyltingarinnar sé bönnuð. Þá er heldur ekki minnst á að allt að 30 milljónir létust í hinu svokallaða Stóra stökki fram á við, sem leiddi til sennilega verstu hungursneyðar í sögu mannkyns, þetta var um 1960. Rana Mitter, prófessor í kínverskri sögu við Oxford-háskóla í Bretlandi, segir að flokksforystunni sé í mun að opinber skilningur á sögunni verði ríkjandi, slíkt staðfesti lögmæti flokksins og sé siðferðileg réttlæting.
Hvað sem líður sögunni þá hafa hundruð milljóna Kínverja losnað úr örbirgð á undanförnum árum, miklar efnahagslegar framfarir hafa orðið og einnig á öðrum sviðum, Alþjóðaheilbrigðisstofnunin staðfesti í liðinni viku að malaríu hefði verið útrýmt í Kína, en hún varð milljónum að aldurtila fyrir nokkrum áratugum. En efnahagslegum og öðrum framförum hafa ekki fylgt breytingar á alræði flokksins. Núverandi stjórn undir forystu Xi Jingping forseta hefur hert tökin innanlands og engin andstaða er liðin og því fá íbúar Hong Kong að kenna á þessa dagana.